CELEX: 32014D0078
Language: sl
Date: 2014-02-10 00:00:00
Title: 2014/78/EU: Sklep Komisije z dne 10. februarja 2014 o ukrepu Danske v skladu s členom 11 Direktive 2006/42/ES Evropskega parlamenta in Sveta o prepovedi vrste večnamenskih strojev za zemeljska dela (notificirano pod dokumentarno številko C(2014) 633)  Besedilo velja za EGP

12.2.2014   
            
            
               SL
            
            
               Uradni list Evropske unije
            
            
               L 41/20
            
         
      SKLEP KOMISIJE
   
   z dne 10. februarja 2014
   o ukrepu Danske v skladu s členom 11 Direktive 2006/42/ES Evropskega parlamenta in Sveta o prepovedi vrste večnamenskih strojev za zemeljska dela
   (notificirano pod dokumentarno številko C(2014) 633)
   (Besedilo velja za EGP)
   (2014/78/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 11 Direktive,
   ob upoštevanju naslednjega:
   
               (1)
            
            
               V skladu s postopkom iz člena 11(2) Direktive 2006/42/ES so danski organi Komisiji in drugim državam članicam priglasili ukrep v zvezi s stroji iz serije Avant 600, ki jih proizvaja podjetje Avant Tecno OY, Ylötie 1, FIN-33470 Ylöjärvi, Finska. V skladu z Direktivo 2006/42/ES o strojih, Direktivo 2004/108/ES Evropskega parlamenta in Sveta (2) o elektromagnetni združljivosti in Direktivo 2000/14/ES Evropskega parlamenta in Sveta (3) o emisiji hrupa v okolje, ki ga povzroča oprema, ki se uporablja na prostem, so stroji nosili oznako CE in jih je spremljala izjava ES o skladnosti.
            
         
               (2)
            
            
               Stroji iz serije Avant 600 so večnamenski stroji za zemeljska dela, ki jih je mogoče opremiti s široko paleto priključkov, da se lahko uporabljajo v številne različne namene v dejavnostih, kot so na primer gozdarstvo, kmetijstvo, urejanje krajine, terenska dela, vzdrževanje objektov, prenos materiala, izkopavanje in gradbeništvo.
            
         
               (3)
            
            
               Danska je omenjeni ukrep sprejela zaradi neskladnosti navedenega stroja z bistveno zdravstveno in varnostno zahtevo iz oddelka 3.4.4 Priloge I k Direktivi 2006/42/ES, ki določa, da morajo biti stroji z lastnim pogonom, na katerih se vozi upravljavec, kadar obstaja tveganje zaradi padajočih predmetov ali materiala, načrtovani in izdelani ob upoštevanju tega tveganja ter opremljeni s primerno varovalno konstrukcijo, če to dopušča njihova velikost.
            
         
               (4)
            
            
               Danski organi so navedli, da je bil stroj kljub temu, da je upravljavec, ki se vozi na stroju, pri številnih predvidenih namenih uporabe stroja izpostavljen tveganju zaradi padajočih predmetov ali materiala, dan v promet brez varovalne konstrukcije za zaščito pred padajočimi predmeti (FOPS). Danski organi so proizvajalca pozvali, naj sprejme popravljalne ukrepe. Ker ta zahteva ni bila izpolnjena, so danski organi prepovedali dajanje strojev iz serije Avant 600 v promet brez FOPS in proizvajalcu naložili sprejetje popravljalnih ukrepov v zvezi s stroji, ki so že bili dani v promet.
            
         
               (5)
            
            
               Komisija je proizvajalca pisno pozvala, naj ji sporoči svoje pripombe glede ukrepa, ki ga je sprejela Danska. V svojem odgovoru je proizvajalec navedel, da je serija Avant 600 opremljena s kabino, ki jo je preskusil priglašeni organ MTT-Vakola No 0504. Kabina je bila vedno opremljena z varnostno konstrukcijo za zaščito pri bočni prevrnitvi (ROPS) in bi jo bilo mogoče dodatno opremiti z FOPS. Kadar se je stroj prodajal na primer za uporabo v kmetijstvu, pri vzdrževanju objektov, urejanju krajine ali v hlevih, kjer ni nevarnosti zaradi padajočih predmetov, FOPS ni bil nameščen. Kadar pa se je stroj prodajal za namene uporabe, kjer obstaja nevarnost zaradi padajočih predmetov, kot je na primer uporaba v rudnikih, je bil vedno opremljen s FOPS. Proizvajalec je tudi navedel, da se je odločil, da bo v navodilih za uporabo in prodajnem gradivu pojasnil, v katerih primerih je obvezna uporaba kabine, opremljene z FOPS.
            
         
               (6)
            
            
               Oddelek 1.1.2(a) Priloge I k Direktivi 2006/42/ES določa, da morajo biti stroji načrtovani in izdelani tako, da ustrezajo svojemu namenu in jih je mogoče upravljati, nastavljati in vzdrževati brez izpostavljanja oseb tveganju, kadar se te dejavnosti izvajajo v predvidenih razmerah, vendar tudi ob upoštevanju vsake njihove razumno predvidljive napačne uporabe. Cilj sprejetih ukrepov mora biti odprava vseh tveganj v vsej predvidljivi življenjski dobi strojev, vključno s fazami prevoza, sestavljanja, razstavljanja, onesposobitve in razreza. Ukrepi morajo biti sprejeti v skladu z načeli vgraditve varnosti iz oddelka 1.1.2(b) Priloge I, ki dajejo vgrajenim varnostnim ukrepom prednost pred obveščanjem uporabnikov.
            
         
               (7)
            
            
               V primeru večnamenskih strojev za zemeljska dela, kakršni so stroji iz serije Avant 600, je ne glede na to, ali je bil določen stroj prvotno dobavljen za uporabo v okoljih, ki ne vključujejo tveganja zaradi padajočih predmetov ali materiala, možno, da bo v svoji predvideni življenjski dobi uporabljen tudi za opravljanje drugih predvidenih namenov ali v okoljih, v katerih bodo upravljavci takšnemu tveganju izpostavljeni. Iz tega sledi, da je pri načrtovanju in izdelavi omenjenih strojev treba upoštevati tveganje zaradi padajočih predmetov ali materiala.
            
         
               (8)
            
            
               Pregled dokazov, ki so jih predložili danski organi, in pripomb, ki jih je sporočil proizvajalec, je potrdil, da stroji iz serije Avant 600 brez FOPS niso skladni z bistveno zdravstveno in varnostno zahtevo iz oddelka 3.4.4 Priloge I k Direktivi 2006/42/ES in da ta neskladnost predstavlja resno tveganje za poškodbe upravljavcev, ki se vozijo na stroju, zaradi padajočih predmetov ali materiala –
            
         SPREJELA NASLEDNJI SKLEP:
   Člen 1
   Ukrep danskih organov, s katerim se prepoveduje dajanje v promet strojev iz serije Avant 600 brez nameščene varovalne konstrukcije za zaščito pred padajočimi predmeti (FOPS) in ki od proizvajalca zahteva, naj sprejme popravljalne ukrepe v zvezi s stroji, ki so že bili dani v promet, je upravičen.
   Člen 2
   Ta sklep je naslovljen na države članice.
   
      V Bruslju, 10. februarja 2014
      
         
            Za Komisijo
         
         Antonio TAJANI
         
         
            Podpredsednik
         
      
   
   
      (1)  UL L 157, 9.6.2006, str. 24.
   
      (2)  Direktiva 2004/108/ES Evropskega parlamenta in Sveta z dne 15. decembra 2004 o približevanju zakonodaj držav članic v zvezi z elektromagnetno združljivostjo in razveljavitvi Direktive 89/336/EGS (UL L 390, 31.12.2004, str. 24).
   
      (3)  Direktiva 2000/14/ES Evropskega parlamenta in Sveta z dne 8. maja 2000 o približevanju zakonodaje držav članic v zvezi z emisijo hrupa v okolje, ki ga povzroča oprema, ki se uporablja na prostem (UL L 162, 3.7.2000, str. 1).